9 sterf in ongeluk naby KroonstadMinstens nege mense is Sondagmiddag in die ongeluk naby Kroonstad in die Vrystaat dood. (Foto: ER24) Nege mense is dood en talle ander beseer in ŉ ongeluk op die N1 tussen Sasolburg en Kroonstad in die Vrystaat. Die ongeluk het vroeg Sondagmiddag gebeur. Volgens die Padverkeersbestuurskorporasie (RTMC) het ŉ vragmotor reg van voor met ŉ bussie gebots. Ses vroue en drie mans het op die toneel gesterf. Altesame 13 mense is in die ongeluk beseer. Drie van hulle is in ŉ bedenklike toestand. Werner Vermaak, woordvoerder van ER24, het gesê verskeie passasiers is tydens die ongeluk uit die minibus geslinger en het op die padoppervlak gelê. Twee helikopters is gebruik om die pasiënte wat baie ernstig beseer is so gou moontlik na hospitale te neem, het hy gesê. Volgens die RTMC het ŉ motoris op die pad skielik gerem. Die vragmotor moes ook inderhaas rem om ŉ botsing te vermy, maar het dié voertuig glo steeds getref. Die vragmotorbestuurder het daarna beheer oor die voertuig verloor. Dit het in die aankomende verkeer se baan beland waar die vragmotor met die bussie gebots het. Die presiese verloop van omstandighede wat tot die ongeluk gelei, vorm deel van ŉ behoorlike ondersoek.